# Agrupació Astronòmica de Sabadell

L'Agrupació Astronòmica de Sabadell és una agrupació d'astrònoms amateurs de tot Espanya. La seva finalitat és la pràctica, l'assessorament i la divulgació de l'astronomia. Es tracta d'una entitat molt activa amb més de 1.000 socis a tot Espanya i a l'estranger. És membre de la Societat Espanyola d'Astronomia i col·labora activament amb diferents organismes internacionals, com la International Occultation Timing Association, l'AVVSO (Associació Americana d'Observadors d'Estrelles Variables) i el Minor Planet Center (MPC). L'any 2006 va ser declarada entitat d'utilitat pública.

## Història

L'Agrupació Astronòmica Sabadell va ser fundada el 14 d'abril de 1960 per quatre joves de la ciutat de Sabadell: Carles Palau, Feliu Comella, Joaquim Inglada i Josep Maria Oliver, amb la finalitat de practicar l'astronomia amateur i divulgar aquesta ciència. Ben aviat va ser una agrupació molt activa i va passar de ser d'àmbit local o comarcal a ser d'àmbit estatal. El 1969 narrà l'arribada de l'home a la Lluna en directe a Ràdio Sabadell.
El seu nombre de socis va anar augmentant contínuament fins a assolir els 1.000 socis l'any 2006. El director científic de l'entitat és Albert Morral.

### Presidents

Aquests han estat els diferents presidents que ha tingut l'entitat:
* 1960-1962: Carles Palau
* 1962-1965: Jaume Moreu
* 1965-1979: Feliu Comella
* 1979-2006: Josep Maria Oliver
* 2006-2010: Antoni Ardanuy
* 2010-2014: Àngel Massallé
* 2014-2016: Xavier Puig
* 2016-2019: Xavier Bros
* 2019-2021: Emili Capella
* 2021-: Carles Schnabel

## Activitats

L'Agrupació Astronòmica Sabadell organitza moltes activitats de divulgació de l'astronomia i de recerca pels seus socis i pel públic de totes les edats en general. Algunes de les principals activitats que organitza són: conferències els dimecres a les 8 del vespre, sessions d'astronomia, cursos i tallers, sessions en directe per internet i recerca astronòmica.

## Esdeveniments

L'Agrupació Astronòmica de Sabadell ha organitzat diversos esdeveniments dins del món de l'astronomia amateur, tant a nivell estatal com a nivell internacional. Aquests són els principals esdeveniments organitzats:
* Convencions d'Observadors: trobada estatal d'observadors astronòmics. Es tracta d'una activitat pròpia de l'Agrupació, on es troben els observadors astronòmics més actius de l'Agrupació. Actualment és biennal i l'any 2009 se'n va realitzar la XXI edició.
* Acosta't a l'Astronòmica: esdeveniment bianual de divulgació científica consistent en una visita guiada a l'Observatori, un dinar de germanor, observacions d'astres per telescopi i una conferència amb un ponent d'alt nivell. La tercera edició tingué lloc el 2 de febrer del 2019.
* 1977: II Jornades d'Astronomia. Trobada de totes les agrupacions astronòmiques d'Espanya.
* 2001: Organització del European Symposium on Occultation Projects

## Premis

Al llarg de la seva història l'Agrupació ha rebut diferents premis. Aquests són els principals:
* 2002: Placa Narcís Monturiol al mèrit científic i tecnològic. Es tracta d'un guardó que atorga la Generalitat de Catalunya en el camp científic i tecnològic.
* 2010: Medalla d'honor de la ciutat de Sabadell. Es tracta del guardó que atorga la ciutat de Sabadell a les seves personalitats i entitats més destacades.

## Referències

* ↑ Levy, 2003, p. 388 i 389.
* ↑ Societat Espanyola d'Astronomia. «Acta Provisional — X asamblea ordinaria celebrada el día 11 de septiembre de 2002» (en castellà), 2002. [Consulta: 5 juliol 2020].
* ↑ International Occultation Timing Association (anglès)
* ↑ AAVSO, American Association of Variable Star Observers (anglès)
* ↑ MPC, Minor Planet Center (anglès)
* ↑ Santamaría, A. «Orígens de l’Agrupació Astronòmica de Sabadell (1960)». iSabadell, 22 maig 2022. [Consulta: 5 juny 2022].
* 1 2 3 4 50 años, Agrupación Astronómica Sabadell. Raimon Reginaldo. Publicaciones de la Agrupación Astronómica Sabadell, num. 23, abril 2010.
* ↑ Ràdio Sabadell. «Albert Morral, director científic de l'Agrupació Astronòmica de Sabadell: "La gran conjunció entre Júpiter i Saturn arriba avui al punt màxim"», 21 desembre 2020. [Consulta: 13 abril 2021].
* ↑ «Societat 50 anys, una alenada per l'Univers». Asabadell.cat, 27-04-2010. [Consulta: 18 juliol 2011].
* ↑ «Xavier Puig, nou president de l'Agrupació Astronòmica de Sabadell». Sabadell Informa, 01-04-2014. Arxivat de l'original el 15 abril 2018. [Consulta: 10 abril 2014].
* ↑ «Somni d'una nit d'estiu». Agrupació Astronòmica de Sabadell.
* ↑ ESOP history (anglès)
* ↑ Premis Narcís Monturiol 2002
* ↑ «El Teatre Principal acull aquesta tarda el lliurament de Medalles d'Honor 2010». Ajuntament de Sabadell, 19-05-2010. [Consulta: 7 agost 2011].

## Bibliografia

* Levy, D. H. Guía celeste de David Levy (en castellà). Cambridge University Press, 2003. ISBN 9788483233504.
* 50 años, Agrupación Astronómica de Sabadell. Raimon Reginaldo. Publicaciones de la Agrupación Astronómica de Sabadell, núm. 23, abril 2010.

## Vegeu també

* Josep Comas i Solà
* Sociedad Astronómica de España y América

## Enllaços externs

* Agrupació Astronòmica de Sabadell